b'\n_START_ARTICLE_\nBaredine (jama)\n_START_PARAGRAPH_\nJama Baredine je geomorfolo\xc5\xa1ki naravni spomenik in prva speleolo\xc5\xa1ka lokacija na hrva\xc5\xa1kem delu polotoka Istra, urejena za turisti\xc4\x8den obisk od leta 1995._NEWLINE_Imenuje se po imenu okoli\xc5\xa1kega terena (baredine), in morda izhaja iz besede bared, ki v lokalnem nare\xc4\x8dju ozna\xc4\x8duje zapu\xc5\xa1\xc4\x8deno zemlji\xc5\xa1\xc4\x8de. Le\xc5\xbei v zahodnem delu Istre med Pore\xc4\x8dem, Vi\xc5\xa1njanom in Tarom, samo 5 km od morske obale. Kra\xc5\xa1ki teren, v katerem je nastala, je morski sediment kredne starosti, prekrit z rde\xc4\x8do zemljo (terra rossa). Od vertikalnega vhoda v jamo, ki je na 117 metrih nadmorske vi\xc5\xa1ine, se vidi preko urejenih nasadov oljk in vinogradov vse do morja.\n_START_SECTION_\nPrva raziskovanja\n_START_PARAGRAPH_\n\xc4\x8ceprav je znana in obiskovana \xc5\xbee v preteklosti, se v novej\xc5\xa1em \xc4\x8dasu raziskovanju jame Baredine posve\xc4\x8dajo pore\xc5\xa1ki speleologi Speleolo\xc5\xa1kega dru\xc5\xa1tva Proteus. Leta 1973 so na 80 metrih (globina \xc5\xbee prej zabele\xc5\xbeena v raziskovanjih tr\xc5\xbea\xc5\xa1kih jamarjev iz leta 1928) odkrili nov prehod, skozi katerega so pri\xc5\xa1li do podzemnih jezer in do danes poznane globine 132 metrov._NEWLINE_Na osnovi teh raziskovanj so jamo leta 1986 za\xc5\xa1\xc4\x8ditili kot geomorfolo\xc5\xa1ki naravni spomenik.\n_START_SECTION_\nNovej\xc5\xa1a raziskovanja in turizem\n_START_PARAGRAPH_\nV za\xc4\x8detku 1990-ih so se za\xc4\x8dela resna dela pri urejanju jame, ki je bila maju 1995 odprta za turisti\xc4\x8dni obisk. V naslednjih letih je bila urejena infrastruktura, ki je omogo\xc4\x8dala udobnej\xc5\xa1i ogled jame in okolice._NEWLINE_Od prvih raziskovanj leta 1973 do dana\xc5\xa1njih dni so jamo dodatno raziskovali s ciljem najti nove prostore. Pri tem so v sedimentih odkrili keramiko, kar pri\xc4\x8da o obisku jame in \xc4\x8dlovekovi uporabi v preteklosti, raziskovali pa so tudi podzemno favno.\n_START_SECTION_\nObisk jame\n_START_PARAGRAPH_\nObisk jame traja 40 minut po stezi dolgi 300 metrov, obi\xc5\xa1\xc4\x8de se pet bogato okra\xc5\xa1enih dvoran in sestopi do podzemnega jezera na globini 60 metrov. Zanimivost te pustolov\xc5\xa1\xc4\x8dine je sre\xc4\x8danje s podzemnim \xc5\xbeivim svetom: \xc4\x8dlove\xc5\xa1ko ribico (Proteus anguinus), endemitom \xc5\xa1ir\xc5\xa1ega obmo\xc4\x8dja dinarskega krasa. Vstopa se vsake pol ure v spremstvu vodi\xc4\x8da. Jama je osvetljena in urejena, steza in stopnice imajo dr\xc5\xbeala, temperatura je ugodnih 14 \xcb\x9aC.'